钦定古今图书集成/历象汇编/岁功典/第012卷 > 《悲哉行》宋·谢灵运
## 钦定古今图书集成/历象汇编/岁功典/第012卷 > 《悲哉行》宋·谢灵运

萋萋春草生，王孙游有情。差池燕始飞，夭袅桃始荣。
灼灼桃悦色，飞飞燕弄声。檐上云结阴，涧下风吹清。
幽树虽改观，终始在初生。松茑欢蔓延，樛葛欣蔂萦。
眇然游宦子，晤言时未并。鼻感改朔气，眼伤变节荣。
侘傺岂徒然，澶漫绝音形。风来不可托，鸟去岂为听。